প্রথমবার পর্দায় রানি-অক্ষয়ের যুগলবন্দি

ওয়েব ডেস্ক: নতুন বছরের শুরুতেই বলিউডে আলোচনার কেন্দ্রবিন্দুতে উঠে এল একেবারে নতুন জুটি। প্রথমবার পর্দা ভাগ করবেন রানি মুখোপাধ্যায় (Rani Mukerji) ও বলিউডের ‘খিলাড়ি’ অক্ষয় কুমার (Akshay Kumar)। দীর্ঘদিন ধরে দর্শকের কৌতূহল ছিল, আদৌ কি কখনো একসঙ্গে দেখা যাবে এই দুই তারকাকে। অবশেষে সেই অপেক্ষার অবসান ঘটতে চলেছে। খিলাড়ির কোন জনপ্রিয় ছবির সিক্যুয়েলে দেখা যাবে নায়িকাকে?

রানি বা অক্ষয়ের ছবি থেকে এক আলাদা প্রত্যাশা সবসময় থাকে দর্শকের। এবারও তা নিয়ে একইরকম প্রত্যাশা তৈরি হয়েছে সকলের। শোনা যাচ্ছে, অক্ষয়ের জনপ্রিয় ছবি ‘ওএমজি’ এর তৃতীয় ফ্র্যাঞ্চাইজি আসছে নতুন বছরেই। আর সেখানেই নাকি দেখা যাবে অক্ষয়-রানির যুগলবন্দি। বহু দিন ধরেই ইন্ডাস্ট্রির অন্দরে অক্ষয়ের জনপ্রিয় ছবি ‘ওএমজি’-এর তৃতীয় ফ্র্যাঞ্চাইজি নিয়ে নানা জল্পনা ছিলই। তার সঙ্গে যদি এবার এই গুঞ্জন যদি সত্যি হয় তাহলে এই ছবির হাত ধরেই প্রথমবার পর্দা ভাগ করবেন রানি ও অক্ষয়। ‘ওএমজি’ এবং ‘ওএমজি ২’-এর জনপ্রিয়তার পর নতুন ফ্র্যাঞ্চাইজি নিয়ে নানা খবর সামনে আসতেই দর্শক নতুন ছবি নিয়ে হঠাৎই উন্মাদনায় ভেসেছেন।

আরও পড়ুন: ‘বড় ধামাকা’ ফের জুটি বাঁধছেন দেব-শুভশ্রী

বলিউড সূত্রে জানা যাচ্ছে, ইতিমধ্যেই ছবির প্রাথমিক প্রস্তুতির কাজ শুরু হয়ে গেছে। সবকিছু পরিকল্পনা অনুযায়ী এগোলে ২০২৬ সালের মাঝামাঝি সময় থেকে শুরু হবে শুটিং। নির্মাতারা এই নতুন কিস্তি নিয়ে বেশ আশাবাদী, কারণ একদিকে রয়েছে জনপ্রিয় ফ্র্যাঞ্চাইজির শক্ত ভিত, অন্যদিকে বলিউডের দুই হেভিওয়েট অভিনেতা-অভিনেত্রীর প্রথমবারের পর্দা ভাগাভাগি।